鑷白曲
作者：薛逢
朝代：唐

paragraphs: 去年鑷白鬢，境裏猶堪認年少。
今年鑷白髮，兩眼昏昏手戰跳。
滿酌濃酹假顏色，顏色不揚翻自笑。
少年曾讀古人書，本期獨善安有餘。
雖蓋長安一片瓦，未遑卒歲容寧居。
前年依亞成都府，月請俸緍六十五。
妻兒骨肉愁欲來，偏梁閣道歸得否。
長安六月塵亙天，池塘鼎沸林欲燃。
合家慟哭出門送，獨驅匹馬陵山巔。
到官只是推誠信，終日兢兢幸無恡。
丞相知憐爲小心，忽然奏佩專城印。
專城俸入一倍多，況兼職祿霜峨峨。
山妻稚女悉迎到，時列綠罇酣酒歌。
醉來便向罇前倒，風月滿頭絲皓皓。
雖然減得闔門憂，又加去國五年老。
五年老，知奈何，來日少，去日多。
金鎚鎚碎黃金鑷，更唱罇前老去歌。